
Δευτέρα, 20 Ιουλίου 2026

ΔΕΛΤΙΟ ΤΥΠΟY
 
Εντοπισμός σορού άνδρα στον Κορινό Πιερίας – Εντοπισμός 32 αλλοδαπών στους Φούρνους – Μηχανική βλάβη σκάφους στη Ραφήνα – Σύλληψη ημεδαπού στη Νάξο – Σύλληψη ημεδαπής στην Αλεξανδρούπολη

Τις απογευματινές ώρες χθες, ενημερώθηκε η Λιμενική Αρχή της Σκάλας Κατερίνης για εντοπισμό σορού άνδρα, στη θαλάσσια περιοχή «ΑΓΙΑ ΠΑΡΑΣΚΕΥΗ» Κορινού Πιερίας. Η σορός μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Κατερίνης. Πρόκειται για 69χρονο ημεδαπό, ο οποίος αγνοείτο από την 14.07.2026. Προανάκριση διενεργείται από το Α’ Λιμενικό Τμήμα Νέας Μηχανιώνας του Κεντρικού Λιμεναρχείου Θεσσαλονίκης.

******

Τις απογευματινές ώρες χθες, ενημερώθηκε η Λιμενική Αρχή των Φούρνων Κορσεών για ύπαρξη αλλοδαπών στη χερσαία περιοχή «ΧΡΥΣΟΜΗΛΙΑ» Φούρνων. Στο σημείο μετέβη ένα Περιπολικό όχημα Λ.Σ.-ΕΛ.ΑΚΤ., καθώς και δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), τα οποία μετέφεραν τους τριάντα δύο αλλοδαπούς στο λιμάνι του Μαραθόκαμπου Σάμου. Στη συνέχεια, οι αλλοδαποί παραδόθηκαν στην Αστυνομική Διεύθυνση Σάμου. 

******

Τις μεσημβρινές ώρες χθες, ενημερώθηκε η Λιμενική Αρχή της Ραφήνας για μηχανική βλάβη φουσκωτού σκάφους, το οποίο βρισκόταν αγκυροβολημένο στη θαλάσσια περιοχή της Αρτέμιδας, με δύο ημεδαπούς επιβαίνοντες. Στο σημείο μετέβη ένα Περιπολικό όχημα Λ.Σ.-ΕΛ.ΑΚΤ., το οποίο εντόπισε έναν εκ των επιβαινόντων να έχει εξέλθει σε βραχώδη ακτή, προκειμένου να αναζητήσει βοήθεια. Στη συνέχεια, στην περιοχή κατέπλευσε έτερο ιδιωτικό σκάφος, το οποίο εντόπισε το φουσκωτό και το μετέφερε με ασφάλεια στην ακτή. Από το Κεντρικό Λιμεναρχείο Ραφήνας, απαγορεύτηκε ο απόπλους του σκάφους μέχρι την προσκόμιση πιστοποιητικού αποκατάστασης της βλάβης, ενώ από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. 

******

Τις μεσημβρινές ώρες χθες, συνελήφθη ένας 47χρονος ημεδαπός για παράβαση του άρθρου 333 του Π.Κ. «Απειλή», από στελέχη της Λιμενικής Αρχής της Νάξου, κατόπιν έγκλησης που υποβλήθηκε από 52χρονο ημεδαπό. Ο 47χρονος, κυβερνήτης επιβατηγού-τουριστικού (Ε/Γ-Τ/Ρ) σκάφους, εντοπίστηκε από το πλήρωμα Περιπολικού σκάφους Λ.Σ.-ΕΛ.ΑΚΤ. (ΠΛΣ), σε όρμο της παραλίας «ΚΑΛΟΓΕΡΟΣ» Πάρου. Ακολούθως, ο ανωτέρω κατέπλευσε με το υπό ιδιοκτησίας του σκάφος και συνοδεία έτερου ΠΛΣ, εντός του τουριστικού καταφυγίου στο λιμάνι της Νάξου, από όπου και συνελήφθη. Προανάκριση διενεργείται από το Λιμεναρχείο Νάξου. 

******

[bookmark: _GoBack]Τις βραδινές ώρες χθες, συνελήφθη μία 48χρονη ημεδαπή για παράβαση του άρθρου 306 του Π.Κ «Έκθεση», από στελέχη της Λιμενικής Αρχής της Αλεξανδρούπολης. Συγκεκριμένα, η 16χρονη κόρη της ανωτέρω ημεδαπής, είχε μεταφερθεί μεσημβρινές ώρες χθες, για νοσηλεία στο Πανεπιστημιακό Γενικό Νοσοκομείο Αλεξανδρούπολης, κατόπιν κατανάλωσης αλκοόλ στη Χερσαία Ζώνη Λιμένα Αλεξανδρούπολης. Προανάκριση διενεργείται από το Κεντρικό Λιμεναρχείο Αλεξανδρούπολης.

